b"\n_START_ARTICLE_\nCapua\n_START_SECTION_\nPovijest\n_START_PARAGRAPH_\nAnti\xc4\x8dku Capue su osnovali Etru\xc5\xa1\xc4\x8dani 471. pr. Kr., i ona je bila saveznik Hanibala u Punskom ratu protiv Rima (216.-211. pr. Kr.), nakon \xc4\x8dega je priklju\xc4\x8dena Rimskoj Republici pod imenom Capua. U antici Capua je bila razvijeno obrtni\xc4\x8dko sredi\xc5\xa1te (bron\xc4\x8dane posude: campana supellex). God. 456. razaraju je Vandali, a oko 840. Saraceni. God. 856. obnovljena je kao glavni grad langobardske dr\xc5\xbeave, nakon \xc4\x8dega je postala dijelom Kraljevstva Sicilije. Anti\xc4\x8dki Cosilinum (dana\xc5\xa1nja Santa Maria Capua Vetere, oko 4 km od dana\xc5\xa1njeg grada), je u srednjem vijeku preuzela svo stanovni\xc5\xa1tvo, a Capua je zaboravljena. Od 1860. Capua je dio Kraljevine Italije.\n_START_SECTION_\nZnamenitosti\n_START_PARAGRAPH_\nIako nisu prona\xc4\x91eni ostaci pred-rimske kulture, sa svih strana grada nalaze nekropole koje datiraju u 7. stolje\xc4\x87e pr. Kr. Grobnice su raznih oblika, grobne dvorane su oslikane zidnim freskama, a kockaste grobnice od kamena peperina su ukra\xc5\xa1ene izdubljenjima._NEWLINE_Hadrijanov slavoluk, izgra\xc4\x91en od izvrsne opeke i neko\xc4\x87 oblo\xc5\xbeen mramorom, ima tri polukru\xc5\xbena otvora i podignut je za nepoznatog vladara (pripisan Hadrijanu). Od njega vodi drevna Oskanska cesta duga 1,600 metara (6,000 oskanskih stopa) prema anti\xc4\x8dkom gradu._NEWLINE_U gradu se sa sjeverne strane najstarije rimske poplo\xc4\x8dane ceste (Via Appia) nalaze terme nasuprot kazali\xc5\xa1ta koje je na jugu. Terme su se sastojale od kriptoportika (cryptoporticus) koji je s tri strane okru\xc5\xbeivao dvori\xc5\xa1te, dok je ju\xc5\xbena strana dvori\xc5\xa1ta bila otvorena cesti. Danas se nalazi ispod zatvora._NEWLINE_Izvan grada, u blizini Santa Maria Capua Vetere, nalazi se amfiteatar iz Augustovog doba, koji je obnovio car Hadrijan i prema natpisu iznad glavnog ulaza posvetio Antoniju Piju. Unutra\xc5\xa1njost mu je \xc4\x8dinilo 80 dorskih arkada na \xc4\x8detiri kata, od \xc4\x8dega su ostala samo dva luka. Klju\xc4\x8dni kamen svake arkade bio je ukra\xc5\xa1en glavom nekog bo\xc5\xbeanstva. Ispod arene se nalaze podrumski prolazi poput onih u amfiteatru u Puteoli. To je bio jedan od najve\xc4\x87ih amfiteatara promjera 170 x 140 metara, dok mu je arena imala promjer 75 x 45 metara, dakle odmah iza Koloseja promjera 188 x 155 (arena 85 x 53) m._NEWLINE_Biv\xc5\xa1i Dijanin hram su iskoristili benediktinci za izgradnju crkve sv. Arkan\xc4\x91ela Mihovila (San Michele Arcangelo) u mjestu Sant'Angelo u Formisu. Ona datira iz 944. godine kada ju je podigao opat Deziderije (kasnije papa Viktor III.) od Monte Cassina. U njoj se nalaze veli\xc4\x8danstvene freske iz 11. i 12. stolje\xc4\x87a na kojima se mo\xc5\xbee prepoznati pet razli\xc4\x8ditih stilova. Na njima su prikazani svi glavni prizori iz Novog zavjeta._NEWLINE_Od ostalih spomenika u Capui najpoznatiji su katedrala iz 9. stolje\xc4\x87a, normanska utvrda iz 11. stolje\xc4\x87a, brojne crkve, pala\xc4\x8de i muzej."